Kedvessége és szépsége végül megnyerte a belgákat, akik végül a „hőnszeretett” "(„bien-aimée”)" jelzőt adták neki, és kimutatták együttérzésüket az 1848. februári párizsi forradalom után, amikor apját megfosztották trónjától. A forradalmi napok izgalmai azonban aláásták a királyné egészségét. 1850 augusztusában a Szent Gudula-székesegyházban apja emlékére tartott misén (Lajos Fülöp a nagy-britanniai Claremont-ban halt meg, emigrációban) elájult, összeesett, és csak Lipót tudta őt megfogni. Egy hónappal később, egyre romló egészségi állapotban, az oostendei rue Longue-on található királyi lakhelyre vonult vissza.